যুগ যুগ ধরে চলে আসা অবৈধ দখলদার ইসরাঈলরা ফিলিস্তীনী মুসলমানদের ওপর হত্যা-নির্যাতন, বিতাড়ন করে আসলেও সবচেয়ে কলঙ্কিত ইতিহাস রচিত হ’ল- মার্কিন যুক্তরাষ্ট্রের হঠকারী প্রেসিডেন্ট ডোনাল্ড ট্র্যাম্প কর্তৃক গত ৬ই ডিসেম্বর’১৭ ইং তারিখে যেরুসালেমকে ইসরাঈলের রাজধানী হিসাবে স্বীকৃতি দেওয়ার মধ্য দিয়ে। শুধু মুসলিম বিশ্ব নয় গোটা বিশ্ববাসীকে বোকা বানিয়ে ও ধোঁকা দিয়ে অযাচিতভাবে এ ঘোষণার মাধ্যমে ফিলিস্তীনী সংকটকে আরও অগ্নিগর্ভে নিক্ষেপ করল। মধ্যপ্রাচ্যে সম্ভাব্য শান্তি আলোচনার পরিবর্তে অশান্তির দাবানল জ্বালিয়ে দিল। কারণ মুসলমানেরা কখনও পবিত্র যেরুসালেমকে হাতছাড়া করবে না। এখানে আমরা যেরুসালেম ও ফিলিস্তীনের প্রাচীন ইতিহাস সংক্ষেপে তুলে ধরব।